b"\n_START_ARTICLE_\nMerhonour\n_START_SECTION_\nValmistus\n_START_PARAGRAPH_\nAlus valmistettiin Woolwichin telakalla, jossa rakennust\xc3\xb6ist\xc3\xa4 vastasi Matthew Baker. Se laskettiin vesille 1590. Aluksen aseistuksena oli nelj\xc3\xa4 puolikanuunaa, viisitoista kulveriinia, kuusitoista puolikulveriinia ja nelj\xc3\xa4 putkea.\n_START_SECTION_\nPalvelus\n_START_PARAGRAPH_\nAlus otettiin palvelukseen 1596 p\xc3\xa4\xc3\xa4llikk\xc3\xb6n\xc3\xa4\xc3\xa4n lordi Thomas Howard, jonka alaisuudessa se osallistui Cadiziin tehtyyn hy\xc3\xb6kk\xc3\xa4ykseen. Vuonna 1597 p\xc3\xa4\xc3\xa4llikk\xc3\xb6n\xc3\xa4\xc3\xa4n Sir Robert Mansellin alus oli Essexin jaarlin amiraali Robert Devereux'n lippulaivana Azoreille tehdyss\xc3\xa4 hy\xc3\xb6kk\xc3\xa4yksess\xc3\xa4. Aluksen p\xc3\xa4\xc3\xa4llikk\xc3\xb6n\xc3\xa4 oli 1599 Sir Henry Palmer. Sir William Monson oli aluksen p\xc3\xa4\xc3\xa4llikk\xc3\xb6n\xc3\xa4 1603 Kanaalissa. Alus siirrettiin 10. tammikuuta 1612 Woolwichin telakalle uudelleen rakennettavaksi._NEWLINE_Aluksen uudelleen rakentamisesta annettiin m\xc3\xa4\xc3\xa4r\xc3\xa4ys joulukuussa 1611 ja alus telakoitiin 10. tammikuuta 1612 Woolwichissa, jossa rakennust\xc3\xb6ist\xc3\xa4 vastasi Phineas Pett. Alus laskettiin vesille 6. maaliskuuta 1615. Aluksen uppouma kasvoi 709-946 tonniin ja sen k\xc3\xb6lin pituus 34,14\xc2\xa0m:n, leveys 11,76\xc2\xa0m:n ja syv\xc3\xa4ys 5\xc2\xa0m:n. Miehist\xc3\xb6tarve pysyi samana, mutta aseistus vahveni 40 tykkiin. Alemmalla tykkikannella oli kaksi kanuunaa, kuusi puolikanuunaa ja kaksitoista kulveriinia. Keskikannella oli kaksitoista kulveriinia ja yl\xc3\xa4kannella kahdeksan putkea ja nelj\xc3\xa4 pienemp\xc3\xa4\xc3\xa4 ampuma-asetta._NEWLINE_Alus l\xc3\xa4hti huhtikuussa 1615 Chathamiin, miss\xc3\xa4 se makasi ankkurissa vuoteen 1634. Se otettiin palvelukseen 1635 Lindseyn jaarlin Robert Bertien lippulaivana p\xc3\xa4\xc3\xa4llikk\xc3\xb6n\xc3\xa4\xc3\xa4n William Rainsborow. My\xc3\xb6hemmin aluksen p\xc3\xa4\xc3\xa4llikk\xc3\xb6n\xc3\xa4 oli Thomas Kettleby. Alus makasi ankkurissa vuodesta 1636. Alus kirjattiin vanhentuneeksi 9. marraskuuta 1637 ja sen seurauksena annettiin 30. tammikuuta 1638 m\xc3\xa4\xc3\xa4r\xc3\xa4ys aluksen siirt\xc3\xa4misest\xc3\xa4 Chathamin telakalle, jossa piti tarkemmin tutkia mahdollisuutta aluksen uudelleen rakentamista. Alus kuitenkin makasi ankkurissa Chathamissa, kunnes se myytiin 1. kes\xc3\xa4kuuta 1649 annetun m\xc3\xa4\xc3\xa4r\xc3\xa4yksen mukaisesti vuonna 1650."